Þingræður haldnar á Alþingi Íslendinga

Virðulegi forseti. Ég mæli hér fyrir frumvarpi til laga um breyting á lögum nr. 96/1995, um gjald af áfengi og tóbaki, með síðari breytingum. Með frumvarpinu eru, í samræmi við forsendur í tekjuáætlun fjárlagafrumvarpsins fyrir árið 2009, lagðar til hækkanir á tilgreindum gjöldum í lögum nr. 96/1995, um gjald af áfengi og tóbaki. Um er að ræða 12,5% hækkun á áfengisgjaldi og tóbaksgjaldi. Í upphaflegu frumvarpi til fjárlaga fyrir árið 2009 kemur fram að reiknað sé með 11,5% hækkun á áfengis- og tóbaksgjaldi. Var sú hækkun áætluð í samræmi við áætlaða hækkun á vísitölu neysluverðs milli ársmeðaltala 2007 og 2008. Samkvæmt breytingum á tekjuáætlun fjárlagafrumvarps 2009 er nú gert ráð fyrir að þessi hækkun sé 12,5% og er því í frumvarpinu lagt til að umrædd gjöld hækki um 12,5%. Eins og fram kemur í athugasemdum við einstakar greinar frumvarpsins er sú hækkun sem hér er lögð til vel innan þeirra marka sem umrædd gjöld hafa rýrnað að verðgildi, ef miðað er við þróun á vísitölu neysluverðs frá því umrædd gjöld voru síðast hækkuð. Sem dæmi má nefna hefur fjárhæð áfengisgjalds af léttu víni og bjór verið óbreytt frá 1. júlí 1998. Viðbótartekjur ríkissjóðs af þeirri hækkun sem frumvarp þetta kveður á um eru áætlaðar samtals um 1.300 millj. kr. á ársgrundvelli. Virðulegi forseti. Að þessu sögðu legg ég til að frumvarpinu verði vísað til hv. efnahags- og skattanefndar og til 2. umr. að aflokinni þessari umræðu.

Virðulegur forseti. Ég vil vekja athygli á því sem fram kom í máli hæstv. fjármálaráðherra að þessi gjöld af áfengi hafa að raungildi lækkað á undanförnum árum. Fyrir liggja þær staðreyndir varðandi áfengisnotkun að hún eykst með lækkandi verðlagi. Þegar verð á áfengi lækkar í hlutfalli við kaupmátt eykst neyslan og vandræði aukast í þjóðfélaginu. Mér finnst það sjálfstætt viðfangsefni ríkisstjórnarinnar á hverjum tíma og í samræmi við heilbrigðisáætlun, sem ríkisstjórnin hefur sett sér og hlýtur ávallt að leitast við að framfylgja, að sjá til þess að verðstýring á áfengi sé með þeim hætti að ekki sé verið að auka á áfengisneyslu með því að láta verðið ekki halda í við verðbólgu. Mér finnst, virðulegi forseti, í ljósi þess sem vitað er um áfengisnotkun og afleiðingar af henni fyrir hag heimila, fjárhag og annað að ríkisstjórnin eigi nú að íhuga mjög alvarlega að sjá til þess að verðlag á áfengi lækki ekki að raungildi heldur hækki a.m.k. í takt við verðbólgu og jafnvel vinni upp þann slaka sem myndast hefur á undanförnum árum. Ég vil beina því til hv. nefndar sem fær málið til athugunar að líta á þetta og hafa í huga þær samþykktir sem Alþingi hefur gert um þessi efni með heilbrigðisáætlun.

Virðulegi forseti. Ég mæli hér fyrir frumvarpi til laga um breyting á lögum nr. 87/2004, um olíugjald og kílómetragjald, lögum nr. 29/1993, um vörugjald af ökutækjum, eldsneyti o.fl., og lögum nr. 39/1988, um bifreiðagjald, með síðari breytingum. Með frumvarpinu eru, í samræmi við forsendur í tekjuáætlun fjárlagafrumvarpsins fyrir árið 2009, lagðar til hækkanir á tilgreindum gjöldum á ökutæki og eldsneyti. Um er að ræða 12,5% hækkun á bifreiðagjaldi, vörugjaldi af bensíni, olíugjaldi og kílómetragjaldi. Í upphaflegu frumvarpi til fjárlaga fyrir árið 2009 kemur fram að reiknað sé með 11,5% hækkun á framangreindum gjöldum. Var sú hækkun áætluð í samræmi við áætlaða hækkun á vísitölu neysluverðs milli ársmeðaltala 2007 og 2008. Samkvæmt breytingum á tekjuáætlun fjárlagafrumvarps 2009 er nú gert ráð fyrir að þessi hækkun sé 12,5% og er því í frumvarpinu lagt til að umrædd gjöld hækki um 12,5%. Eins og fram kemur í greinargerð með frumvarpinu er sú hækkun sem hér er lögð til vel innan þeirra marka sem umrædd gjöld hafa rýrnað að verðgildi, ef miðað er við þróun á vísitölu neysluverðs frá því umrædd gjöld voru síðast hækkuð. Viðbótartekjur ríkissjóðs af þeirri hækkun sem frumvarp þetta kveður á um eru áætlaðar samtals um 2.275 millj. kr. á ársgrundvelli. Virðulegi forseti. Ég legg til að frumvarpinu verði vísað til hv. efnahags- og skattanefndar og til 2. umr. að aflokinni þessari umræðu.